भदरी रियासत के राजा उदय प्रताप सिंह जिनके दरबार में आज भी न्याय मांगने जाती है जनता | pratapgarh bhadri king uday pratap singh kunda raja bhaiya goodwill - Hindi Oneindia
» भदरी रियासत के राजा उदय प्रताप सिंह जिनके दरबार में आज भी न्याय मांगने जाती है जनता
भदरी रियासत के राजा उदय प्रताप सिंह जिनके दरबार में आज भी न्याय मांगने जाती है जनता
इलाहाबाद। देश में रियासतों के विलय और लोकतंत्र की स्थापना के साथ राजशाही व्यवस्था भी खत्म हो गई है, लेकिन देश के गिनी चुनी रियासतों के राजा व कुंवर आज भी जनता के बीच अपनी ही पुरानी छवि के अनुरूप ही नजर आते हैं । ऐसी ही एक छवि उत्तर प्रदेश के प्रतापगढ़ जिले में पड़ने वाली भदरी रियासत के महाराज उदय प्रताप सिंह की है। उदय प्रताप सिंह आज भी जनता के बीच बड़े महाराज के नाम से खासे चर्चित हैं और अपने सामाजिक कार्यों को लेकर लोगों के बीच हमेशा बने रहते हैं । हालांकि उनके रहन सहन व व्यक्तित्व में आज भी राजशाही अंदाज नजर आता है जो उनकी पहचान को बिना कहे ही दर्शा देता है।
पूरी ट्रेन को देते हैं सुविधा
गर्मी शुरू होते ही एक बार फिर महराज उदय सक्रिय हैं और कुंडा रेलवे स्टेशन पर आपको बड़ी आसानी से प्रजा सेवा में दिख जायेंगे। हर दूसरे दिन पूरी की पूरी ट्रेन को नाश्ता पानी आदि की व्यवस्था कराते आपको नजर आने वाले महराज उदय प्रताप सिंह के लिये यह किसी एक दिन का काम नहीं होता है। बल्कि हर दूसरे दिन यह प्रक्रिया उसी तरह दोहराई जाती है और ट्रेन के अगले हिस्से से लेकर पिछले हिस्से तक हर आदमी तक जरूरत का सामान पहुंच जाता है। इसके लिए महराज उदय प्रताप सिंह के खुद मौजूद रहते हैं और अपने सामने ही यह सारी प्रक्रिया पूरी कराते हैं ।
सबसे चर्चित शख्शियत
वैसे तो उत्तर प्रदेश में कई रियासत थीं और केवल प्रतापगढ में ही तीन-चार रियासतों की अपनी अलग पहचान थी। लेकिन उनमे भदरी रियासत का कद पर नाम आज भी जीवंत है। बड़े महाराज के रूप में पूरे प्रतापगढ़ में चर्चित उदय प्रताप सिंह यह कई वर्षों से या यूं कहें कि रियासत जाने के बाद प्रजा के बीच अपनी महाराज वाली भूमिका लगातार निभाते रहे हैं। मंगलवार को भी कुंडा रेलवे स्टेशन पर यह प्रक्रिया दोहराई जा रही थी। इस दौरान हजारों लोगों को एक साथ ट्रेन में नमकीन पानी मिठाई आदि का वितरण किया जा रहा था। वह लोग भदरी नरेश की जय जयकार कर रहे थे और ऐसा लग रहा था जैसे लोकतंत्र के बीच भी एक राजा अपनी प्रजा के लिए पूरी तरह से न्योछावर है।
राजा भैया के हैं पिता
गौरतलब है कि महराज उदय प्रताप सिंह पूर्व कैबिनेट मंत्री व बाहुबली विधायक रघुराज प्रताप सिंह यानी राजा भैया के पिता हैं। राजा भैया अब भदरी रियासत के कुंवर है और वर्षों से वह भी अपने पिता के नक्शे कदम पर लोगों की मदद करते रहते हैं। फिलहाल भदरी नरेश की दिनचर्या में शामिल हो चुके प्रजा की सेवा का यह कारनामा उन्हें खूब वाहवाही भी दिलाता है। बता दें कि राजा उदय प्रताप सिंह क्षेत्र में सामाजिक व धार्मिक कार्यों को लेकर बड़े-बड़े आयोजन करते रहते हैं और उनकी छवि की तुलना हिंदू हृदय सम्राट के तौर पर लोग करते हैं। पिछली बार मुहर्रम के दिन सुंदरकांड का पाठ व भंडारे को लेकर उनसे यूपी सरकार के बीच तलवारें खिंच गई थी और उदय प्रताप सिंह को उनके किले में ही नजरबंद कर दिया गया था।
ये भी पढ़ें- बीजेपी विधायक के बेटे ने किया था रेप, सात साल बाद भी नहीं मिला इंसाफ
allahabad uttar pradesh pratapgarh इलाहाबाद उत्तर प्रदेश प्रतापगढ़
pratapgarh bhadri king uday pratap singh kunda raja bhaiya goodwill